EUROPA-PARLAMENTETS BESLUTNING (EU) 2020/1974

af 14. maj 2020

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2018, Sektion VII — Regionsudvalget

EUROPA-PARLAMENTET,

— der henviser til sin afgørelse om decharge for gennemførelsen af Den Europæiske Unions almindelige budget for regnskabsåret 2018, Sektion VII — Regionsudvalget,

— der henviser til forretningsordenens artikel 100 og bilag V,

— der henviser til betænkning fra Budgetkontroludvalget (A9-0071/2020),

A. der henviser til, at dechargemyndigheden inden for rammerne af dechargeproceduren ønsker at understrege, at det er særlig vigtigt at styrke EU-institutionernes demokratiske legitimitet yderligere ved at forbedre gennemsigtigheden og ansvarligheden og gennemføre begrebet resultatbaseret budgettering og sørge for god forvaltning af menneskelige ressourcer;

1. noterer sig med tilfredshed, at Revisionsretten i sin årsberetning for 2018 ikke har konstateret væsentlige svagheder i revisionen af emnerne menneskelige ressourcer og udbud for Regionsudvalget (»udvalget«);

2. glæder sig over Revisionsrettens konklusion om, at betalingerne som helhed vedrørende administrationsudgifter for udvalget for det regnskabsår, der afsluttedes den 31. december 2018, var uden væsentlig fejlforekomst, og at de undersøgte overvågnings- og kontrolsystemer var effektive;

3. beklager, som en generel bemærkning, at kapitel 10 »Administration« i Revisionsrettens årsberetning 2018 har et ret begrænset omfang og begrænsede konklusioner, uanset at udgiftsområde 5 »Administration« i den flerårige finansielle ramme anses for at være et område med lav risiko;

4. noterer sig, at Revisionsretten udtog en stikprøve på 45 transaktioner fra udgiftsområde 5 »Administration« i den flerårige finansielle ramme for alle Unionens institutioner og organer; bemærker, at stikprøven var udformet, så den var repræsentativ for de udgifter, der var afholdt under udgiftsområde 5, som udgør 6,3 % af Unionens budget; bemærker, at Revisionsrettens arbejde viser, at de administrative udgifter udgør en lav risiko; mener imidlertid ikke, at antallet af transaktioner, der er udvalgt for »øvrige institutioner«, er tilstrækkeligt, og anmoder Revisionsretten om at øge antallet af transaktioner, der skal undersøges, med mindst 10 %;

5. noterer sig, at udvalgets budget i 2018 beløb sig til 96 101 000 EUR i forhold til 93 295 000 EUR i 2017, hvilket udgør en stigning på 3 %; bemærker, at der var indgået forpligtelser for 99,3 % af alle bevillinger ved udgangen af 2018 (sammenlignet med 98 % i 2017 og 98,7 % i 2016), og at der var afholdt betalinger for 91 % i 2018 (sammenlignet med 89,9 % i 2017 og 89,6 % i 2016);

6. glæder sig over udvalgets generelt forsigtige og forsvarlige økonomiske forvaltning i 2018-budgetperioden; bifalder, at forpligtelsesgraden for afsnit 1 (personer, der er knyttet til institutionen) var på 99,1 %, og at den for afsnit 2 (bygninger, inventar, udstyr og forskellige driftsudgifter) var på 99,6 %;

7. bemærker udvalgets svar vedrørende betalingsgennemførelsessatserne (76,9 % i 2018, 77,1 % i 2017 og 74,5 % i 2016) for afsnit 2; bemærker, at fakturaer hovedsageligt for vedligeholdelse og energiforbrug først ankommer i begyndelsen af det følgende år; opfordrer udvalget til at forbedre situationen, om muligt ved i de relevante tjenesteydelseskontrakter at fastlægge afbalancerede betalingsbetingelser hen over året;

8. bemærker de uudnyttede bevillinger fra flere budgetposter, såsom 59,0 % for kurser for institutionens medlemmer (konto 1 0 5), 33,3 % for tjenesterejser (konto 1 6 2), 77,9 % for lægetjeneste (konto 1 6 3 4) og 92,7 % for indretning af lokaler (konto 2 0 0 7) med 92,7 %; minder om behovet for foranstaltninger til at minimere overvurderinger af budgetbehovet;

9. understreger, at udvalgets budget, uanset dets politiske aktiviteter, betragtes som værende af rent administrativ karakter og udgør 1 % af udgiftsområde 5 i EU-budgettet; glæder sig over udvalgets bestræbelser på at anvende resultatbaserede budgetprincipper i sine daglige operationer og dets vilje til at forbedre sig yderligere sammen med andre EU-institutioner og -organer; noterer sig de vellykkede værktøjer, såsom gennemgange af budgetgennemførelsen, der har til formål at overvåge og bidrage til at forbedre udvalgets budgetgennemførelsesgrad; glæder sig over udvalgets performanceorienterede tilgang;

10. noterer sig, at udvalget fører et centralt register over rapporteringsundtagelser i forbindelse med manglende overholdelse af interne procedurer og korrigerende foranstaltninger; glæder sig over, at det samlede antal finansielle undtagelser faldt med 6,8 % i forhold til 2017;

11. glæder sig over udvalgets bestræbelser på at reducere den gennemsnitlige betalingstid (betalinger skal i henhold til finansforordningen foretages inden for 30 dage) til 16 dage i gennemsnit i 2018, hvilket er det bedste resultat i 10 år (sammenlignet med 23 dage i 2017, 26 dage i 2016 og 20 dage i 2015); bemærker, at der ikke blev registreret betalinger af obligatoriske morarenter i 2018;

12. noterer sig, at udvalget ved brug af et spørgeskema iværksatte en øvelse for de 16 interne kontrolstandarder, der har til formål at evaluere efterlevelsen og effektiviteten af de krav, der er specificeret for hver enkelt intern kontrolstandard; noterer sig det positive resultat af denne evaluering og dens konklusioner om at fokusere kraftigt på intern kontrolstandard 3: personaletildeling, intern kontrolstandard 10: forretningskontinuitet og intern kontrolstandard 12: information og kommunikation i lyset af fremtidige udfordringer såsom et nyt mandat og udvalgets 25 års jubilæum;

13. anerkender, at overvågningen af den interne revisionsfunktion varetages af et revisionsudvalg, der består af ét medlem pr. politisk gruppe i udvalgets Udvalg for Finansielle og Administrative Anliggender samt en ekstern rådgiver på højt plan; bemærker, at 2018-målet om at få afsluttet 75 % af de meget vigtige anbefalinger inden for 6 måneder blev nået med 50 %, og at målet om at få afsluttet 100 % af de meget vigtige anbefalinger efter 12 måneder blev nået med 100 %;

14. gentager betydningen af interinstitutionelt samarbejde, såsom serviceleveranceaftaler for menneskelige ressourcer og andre administrative aftaler; opfordrer udvalget til i sin næste årlige aktivitetsrapport at informere Parlamentets Budgetkontroludvalg om de beløb, der er betalt i henhold til sådanne aftaler;

15. understreger betydningen af at fremme inddragelsen af regionale og lokale myndigheder i betragtning af deres rolle i gennemførelsen af Unionens politikker;

16. noterer sig, at den aftale om administrativt samarbejde, der blev indgået mellem udvalget, Det Europæiske Økonomiske og Social Udvalg (EØSU) og Parlamentet i 2014, udløb den 31. december 2019; bemærker, at aftalen fra 2014 ikke indtil nu er blevet genforhandlet eller forlænget; er af den opfattelse, at aftalen fra 2014 var meget ubalanceret for udvalget og EØSU (»udvalgene«), der overførte i alt 60 oversættere (24 fra udvalget) til Parlamentet og til gengæld blot fik mulighed for at bruge Europa-Parlamentets Forskningstjenestes tjenester; bemærker med bekymring, at udvalgene som følge heraf var nødt til at ansætte kontraktansatte og outsource deres oversættelsestjeneste; bemærker med bekymring, at Parlamentet for at kompensere for reduktionen af oversættelsespersonalet har stillet yderligere midler (1 200 000 EUR fra 2015 til 2016) til rådighed for udvalgene til at dække outsourcing af oversættelsestjenester, og at disse midler kan omfordeles til andre politikområder, hvis de ikke udnyttes fuldt ud til ekstern oversættelse; er af den opfattelse, at disse omstændigheder ikke er i overensstemmelse med kriterierne for en samlet set forsigtig og forsvarlig økonomisk forvaltning og bør genovervejes i tilfælde af en forlængelse af den nuværende aftale eller forhandling af en ny aftale; anerkender, at denne aftale set fra et politisk synspunkt skal ajourføres for at imødegå aktuelle udfordringer, såsom den nye flerårige finansielle ramme og de nye regler for samhørighedspolitikken;

17. glæder sig over kampagnen »Overvejelser om Europa/Europas fremtid«, der omfattede mere end 209 begivenheder i alt (indtil februar 2019); bemærker, at udvalget er i gang med at følge denne succes op ved i samarbejde med andre EU-institutioner og -organer at udvikle en model for fortløbende høringer af unionsborgerne med det formål at kombinere lokale debatter med en feedbackmekanisme med henblik på at informere beslutningstagerne på EU-plan; opfordrer udvalget til i sin næste årlige aktivitetsrapport at rapportere tilbage om de resultater, der er opnået;

18. bifalder af gennemsigtighedshensyn medtagelsen i udvalgets årlige aktivitetsrapport af listen over begivenheder i 2017 og 2018 i forbindelse med kampagnen »Overvejelser om Europa/Europas fremtid«; noterer sig navnene på de involverede medlemmer af udvalget, titel, dato og sted for hver begivenhed og de samlede omkostninger på 41 747,87 EUR i 2018 (i forhold til 45 505,93 EUR i 2017);

19. værdsætter udvalgets succes på de sociale medier med 12 658 likes på Facebook i 2018 (i forhold til 9 013 i 2017) og 3 727 følgere på Twitter i 2018 (i forhold til 3 425 i 2017); anerkender den vellykkede anvendelse af onlineundersøgelsen/mobilappen »Deltag i debatten om Europa!« i hele Unionen; lykønsker udvalget med dets nye websted, der opnåede 101 983 sidevisninger i 2018 (i forhold til 43 748 i 2017); ser med tilfredshed på det åbne onlinekursus i januar 2018 under overskriften »få mest muligt ud af EU's midler til din region eller by« med næsten 15 000 deltagere (i forhold til 8 500 i 2015 og 5 500 i 2016);

20. glæder sig over, at det er lykkedes udvalget at øge antallet af offentliggjorte studier, der ligger på 27 og dermed over målet på 15; bemærker, at alle disse studier er blevet offentliggjort på udvalgets hjemmeside;

21. noterer sig, at aftalen mellem udvalgene og Kommissionen om ombytning af Kommissionens VMA-bygning for udvalgenes BEL68/TRE74-bygninger blev underskrevet den 28. august 2019; bemærker, at ombytningen vil træde i kraft den 16. september 2022; bemærker med bekymring, at den vigtigste prioritet i udvalgenes ejendomspolitik er bygningernes geografiske koncentration; bemærker med bekymring, at denne ombytning resulterer i tab af kontorarealer på 10 440 m2 for udvalgene, og at der derfor er behov for at finde ekstra kontorer til omkring 200 medarbejdere efter ombytningen, hvilket behov ikke fuldt ud kan opvejes af alternative foranstaltninger på kort sigt, såsom en mere intensiv brug af eksisterende plads i andre bygninger eller en øget brug af telearbejde, men vil gøre det nødvendigt at købe en anden tilstødende bygning for at kompensere for dette tab; noterer sig også behovet for at renovere VMA-bygningen på kort til mellemlang sigt; frygter konsekvenserne af denne aftale, ikke kun for udvalgets økonomi, men også for de berørte medarbejderes trivsel; beklager, at den juridiske tjeneste ikke er blevet hørt om et spørgsmål af dette omfang og betydning for udvalget;

22. bemærker, at udvalgene for nyligt har nedsat en fælles arbejdsgruppe med det formål at udarbejde en yderligere analyse med henblik på at finde passende løsninger; bemærker, at en anden arbejdsgruppe har til opgave at overveje nye arbejdsmåder; understreger, at personalets trivsel, arbejdsformer og arbejdssted under ingen omstændigheder må lide negative konsekvenser som følge af ombytningen af bygninger; minder om kravet om, at de ansatte skal høres om denne ombytning af bygninger, og at der bør tages hensyn til deres holdning; opfordrer udvalgene til at informere Parlamentets Budgetkontroludvalg og Budgetudvalg om opnåede resultater;

23. udtrykker alvorlig bekymring over bekræftelsen af tilstedeværelse af asbest kritiske steder i VMA-bygningen, herunder i parkeringsområdet; beklager, at en opgørelse, der blev gennemgået af en ekstern ekspert, først blev gennemført i september 2019, kun én måned efter underskrivelsen af aftalen med Kommissionen; beklager, at aftalen blev underskrevet uden i god tid at informere alle interessenter om den mulige tilstedeværelse af asbest i VMA-bygningen; beklager også, at medlemmer og personale ikke er blevet informeret om situationen, og mener ikke, at det er tilstrækkeligt, at oplysningerne er offentliggjort på udvalgets intranet, hvor det er vanskeligt at finde;

24. bemærker, at udvalgene modtog et certifikat for asbestsikkerhed i VMA-bygningen i september 2019, og at dette certifikat specificerer, at bygningen indeholder asbest uden risiko forbundet med normal brug af bygningen; er i betragtning af, at den næste brug af bygningen ikke vil være normal, men en situation med byggeri, dybt bekymret over den fremtidige udvikling vedrørende dette spørgsmål;

25. bemærker, at virkningerne af langvarig og usikker eksponering for asbest på menneskers sundhed er veldokumenterede og altid er en kilde til bekymring og uro blandt befolkningen generelt; anmoder udvalgene om at føre en politik med fuldstændig og proaktiv gennemsigtighed og information vedrørende håndteringen af situationen før og efter den effektive indflytning i VMA-bygningen og samtidig undgå at skabe panikstemning;

26. anerkender udvalgets bygningsstrategi, der blev godkendt den 29. november 2017 med prioritering af geografisk koncentration og fysisk forbindelse til udvalgenes hovedbygning, Jacques Delors, hvilket giver betydelige finansielle og ikkefinansielle fordele; bemærker, at VMA-bygningen vil kræve en mindre istandsættelse hurtigst muligt (2020-2022) og en mere gennemgribende renovering, når udvalgene har fuld ejerskab af VMA-bygningen i 2028; bemærker, at omkostningerne vil blive dækket af udvalgene i overensstemmelse med den fordelingsnøgle, der finder anvendelse i henhold til den administrative samarbejdsaftale;

27. glæder sig over alle de foranstaltninger, der hidtil er gennemført for at sikre passende (cyber-)sikkerhedsstandarder; bemærker, at de tilknyttede sikkerhedsstandarder efter installationen af det nye udstyr til adgangskontrol og IT-sikkerhedsforanstaltningerne har nået samme niveau som Parlamentets og Kommissionens standarder;

28. beklager, at udvalget endnu ikke har en retlig ramme til behandling af sager om chikane, der involverer dets medlemmer; gentager Den Europæiske Ombudsmands opfordring til EU-institutionerne om at vedtage regler om chikane, der finder anvendelse på deres medlemmer; opfordrer udvalget til straks at vedtage sådanne regler i overensstemmelse med Parlamentets Præsidiums afgørelse af 2. juli 2018 om klager over chikane; opfordrer udvalget til at rapportere tilbage til Parlamentet om de opfølgningsforanstaltninger, det iværksætter;

29. opfordrer indtrængende udvalget til at styrke sin indsats i forbindelse med den planlagte adfærdskodeks for sine medlemmer vedrørende forebyggelse og bekæmpelse af interessekonflikter; opfordrer udvalget til at sikre, at de pågældende regler og procedurer offentliggøres på dets websteder;

30. anerkender den solide mekanisme, som udvalget har indført for at håndtere chikanesager, der udelukkende involverer personale, med interne regler, der gennemfører de relevante bestemmelser i personalevedtægten; glæder sig over, at al personale er givet træning om forebyggelse af chikane med fokus på regler, bestemmelser og procedurer vedrørende klager over chikane; bemærker, at udvalget har et velfungerende team af fortrolige rådgivere (der er i øjeblikket udpeget seks, og to er placeret på en reserveliste), som alle har gennemgået uddannelse inden påbegyndelsen af deres arbejde;

31. noterer sig, at bevillingerne til ekstern oversættelse er steget i forbindelse med den samarbejdsaftale, der er indgået med Parlamentet, og den deraf følgende reduktion af oversættelsespersonalet; bemærker, at den eksterne oversættelses i 2018 nåede op på 20,2 %, hvilket er lidt over målet på 20 %, og som til dels skyldes den store arbejdsbyrde (21 % højere end samme periode i 2017); bemærker endvidere, at de samlede omkostninger til ekstern oversættelse i 2018 var på 3 251 855 EUR i forhold til 5 263 108 EUR, som ville have været de samlede udgifter til intern oversættelse;

32. anerkender udvalgets bestræbelser, der har ført til en betydelig omstrukturering inden for rammerne af en ny strategi for en mere ressourceeffektiv flersprogethed; beklager, at overførsler af stillinger fra sprogtjenesterne til Parlamentets tjenestegrene fra 2014-2017 skulle opvejes af et øget antal kontraktansatte; opfordrer udvalget til regelmæssigt at underrette Parlamentet om den dertil knyttede udvikling;

33. noterer sig evalueringsrapporten om pilotprojektet om fælles forvaltning af visse oversættelsesafdelinger, som ud over en nedbringelse af administrationsomkostningerne også identificerede yderligere synergier hvad angår oversættelsesassistance, når alle oversættelsesafdelinger er fusioneret og alle de nødvendige tekniske betingelser er til stede; bemærker, at udvalgets præsidium gav sin generalsekretær mandat til i samarbejde med EØSU's generalsekretær at udarbejde et forslag til en ny stillingsfortegnelse; bemærker, at sammenlægningen af pilotenhederne er bekræftet, og at yderligere to sammenlægninger er planlagt til at finde sted i 2019; opfordrer udvalget til at rapportere tilbage til Parlamentet om alle de foranstaltninger, der træffes for at sikre en bæredygtig oversættelsesproduktion;

34. noterer sig bestræbelserne på yderligere at forenkle processerne for menneskelige ressourcer, navnlig gennem en gradvis indførelse af papirløse arbejdsgange, såsom fakturaer, tjenesterejser og sagsmapper; opfordrer udvalget til at styrke sin indsats for at modernisere sine indkøbsprocedurer relateret til IT-værktøjer ved at etablere en elektronisk arbejdsgang for at muliggøre en papirløs procedure; noterer sig de gode fremskridt, der er gjort med e-invoicing, som nu er fuldt operationel set ud fra et IT-synspunkt;

35. noterer sig en stillingsfortegnelse på 538 medarbejdere i 2018 (i forhold til 533 i 2017); glæder sig over det lavere antal ledige stillinger i 2018 (mindre end 2 %) end i 2017 (ca. 2,5 %); glæder sig over, at der blev indledt en vurdering af arbejdsbyrden i 2018 for at få et overblik over den effektive anvendelse af menneskelige ressourcer i udvalget og identificere mulige mangler; bemærker, at den endelige rapport blev leveret i foråret 2019; anmoder om en detaljeret opfølgning i udvalgets næste årlige aktivitetsrapport;

36. glæder sig over indførelsen af et nyt evalueringssystem, der fokuserer på individuelle præstationer, og en ny forfremmelsesordning, der er baseret på fortjeneste, som var genstand for en intensiv social dialog i 2018; anerkender, at gennemførelsen af en handlingsplan efter en tilfredshedsundersøgelse blandt personalet, der blev afholdt i slutningen af 2016, resulterede i et forvaltningsprogram for både mellem- og juniorledere og omfattede emner, der er relateret til medarbejdertilfredshed;

37. glæder sig over, at fraværsprocenten er faldet i løbet af årene (fra 4,86 % i 2015 til 4,6 % i 2016, 4,5 % i 2017 og 4,29 % i 2018); bemærker imidlertid, at 23 ansatte havde sygeorlov i mere end 90 dage i 2018, herunder tre sager af sygefravær med en varighed af henholdsvis 352, 296,5 og 280,5 dage, og svarende til alvorlige sygdomme; anerkender udvalgets omfattende politik om forvaltning af fravær, herunder opfølgning på fravær og gennemførelsen af en struktureret politik for tilbagevenden til arbejdsmarkedet;

38. glæder sig over de foranstaltninger vedrørende lige muligheder, der er truffet med hensyn til handicap, mangfoldighed og kønsbalance, såsom netværket af lokale kontaktpunkter for lige muligheder i de respektive direktorater, for at øge bevidstheden herom og gennemføre foranstaltninger inden for alle udvalgets tjenestegrene; glæder sig over udvalgets bestræbelser med hensyn til fleksible arbejdsvilkår for at give kolleger af begge køn mulighed for at udføre ledelsesfunktioner ved at gøre det lettere for dem at forene deres familiemæssige og faglige forpligtelser;

39. bemærker med interesse, at udvalget har vedtaget en integreret talentforvaltningsstrategi, der dækker en bred vifte af områder og politikker, og som i sidste ende bidrager til at styrke personalets performance og engagement; bemærker, at roller som vicekontorchef, sektorleder og holdleder officielt er blevet anerkendt som et nyt ledelsesniveau, og at udvalget har organiseret dertil knyttede interne uddannelseskurser;

40. anerkender udvalgets bestræbelse på at opnå geografisk balance for udvalgets ledere, navnlig med hensyn til de medlemsstater, der tiltrådte Unionen i eller efter 2014, hvilket har ført til, at andelen af ledere fra disse medlemsstater er nået op på 22,2 % (i forhold til målet på 20 %), hvilket er en smule over andel af deres befolkning i Unionen;

41. bemærker udvalgets vanskeligheder med at øge andelen af kvinder i mellem- og toplederstillinger (35,6 % kvinder i ledende stillinger); anerkender, at udvalget er en institution af begrænset størrelse med en relativ ung gruppe af mellemledere; noterer sig den indsats, der er gjort, såsom vejledningen i god praksis vedrørende rekruttering, som er omarbejdet til en tjenesteinstruks og indfører en bindende regel om at medtage både mandlige og kvindelige panelmedlemmer i hvert rekrutteringspanel; opfordrer udvalget til yderligere at styrke sin indsats og rapportere tilbage til Parlamentet om eventuelle forbedringer;

42. gentager behovet for at strømline og accelerere dechargeproceduren; foreslår i den forbindelse at fastsætte en frist for indgivelse af den årlige aktivitetsrapport til den 31. marts i året efter regnskabsåret; glæder sig over, at udvalget er parat til at følge denne bedste praksis, som bør bidrage til at støtte anmodningen om at afkorte tidsplanen for dechargeproceduren;

43. glæder sig over, at den midtvejsvurdering, der blev afsluttet i begyndelsen af 2018, generelt konkluderede, at den interinstitutionelle samarbejdsaftale mellem udvalgene fungerer godt; bemærker, at de fælles tjenester betjener begge udvalg inden for oversættelse, infrastruktur, logistik og IT; bemærker, at den årlige værdi af de fælles tjenester sammen med de tilhørende lønrelaterede udgifter overstiger 100 mio. EUR;

44. noterer sig, at samarbejdsaftalen mellem udvalgene, der blev underskrevet i 2016, etablerede et solidt retligt grundlag for et langsigtet og effektivt samarbejde og viser, at udvalgene handler i partnerskab, samtidig med at de respekterer hinandens beføjelser og prærogativer; bemærker, at aftalen udløb den 31. december 2019, og at det blev besluttet at forlænge den med et år, mens der forhandles om en ny aftale; anmoder udvalgene om at gøre en indsats for at indgå en ny aftale så hurtigt som muligt for at muliggøre yderligere synergier og besparelser;

45. minder endnu en gang om, at udvalgene har afsat mindre end 3 % af deres samlede budget til IT, og at IT-projekter og -udstyr har lidt under underfinansiering i flere år; bemærker med bekymring, at udvalgene med henblik på at afhjælpe efterslæbet i forbindelse med IT-projekter og -systemer fortsat anvender opsamlingsoverførsler ved årets udgang til finansiering af IT-projekter; anmoder udvalgene om snarest muligt at gennemføre den nye digitale strategi og den flerårige plan for IT-udgifter;

46. opfordrer udvalget til at analysere situationen yderligere med henblik på at identificere yderligere områder for fælles tjenester med EØSU; understreger, at denne form for interinstitutionelt samarbejde i betydelig grad kan reducere udvalgets samlede udgifter; opfordrer udvalget til at informere Parlamentets Budgetkontroludvalg om opnåede resultater;

47. lykønsker udvalget med dets e-læringskurser, hvor et særligt område er dedikeret til etik, der primært er udviklet for nytilkomne, og som er placeret på forsiden på udvalgets intranet for at sikre let adgang for alle; glæder sig af hensyn til gennemsigtigheden over offentliggørelsen af politikker, såsom procedurer for whistleblowing og politikker vedrørende tidligere højtstående tjenestemænds erhvervsmæssige aktiviteter, på udvalgets websted; tilskynder udvalget til at fortsætte en egentlig politik for digitalisering af dets tjenester;

48. minder om, at en tidligere intern revisor den 23. august 2018 indgav en klage til ansættelsesmyndigheden på grundlag af artikel 90, stk. 2, i personalevedtægten, som følge af udvalgets afgørelse af 24. maj 2018 om at afvise at anerkende ham som en bona fide-whistleblower; beklager dybt udvalgets afgørelse, der er i strid med Parlamentets holdning om, at den interne revisor er en bona fide-whistleblower, hvilket blev bekræftet i Parlamentets beslutning om decharge for 2001 (1); tilskynder udvalget til fuldt ud at anerkende den interne revisors status og til at udstede en offentlig undskyldning for fejlhåndteringen af hans sag;

49. noterer sig, at udvalget den 20. december 2019 fremsatte et tilbud til den tidligere interne revisor om et udenretsligt forlig, der var omfattet af en hemmeligholdelsesaftale, og at dette forslag blev afvist af den tidligere interne revisor på grund af manglende gennemsigtighed; opfordrer udvalget til at revidere sit tilbud med henblik på formelt at anerkende den tidligere interne revisor som en bona fide-whistleblower, og til af hensyn til gennemsigtigheden at lade enhver forligsaftale være offentlig;

50. beklager, at iværksættelsen af en mæglingsproces mellem udvalget og den tidligere interne revisor, som der blev anmodet om i Parlamentets beslutning om decharge for 2017 (2), endnu ikke har fundet sted og først er planlagt til begyndelsen af 2020; beklager endvidere, at det tog udvalget over 20 år at indlede en mæglingsproces med den tidligere interne revisor; gentager sin stærke støtte, som er udtrykt i adskillige af Parlamentets beslutninger, til en retfærdig og fair løsning i forhold til den tidligere interne revisor og til, at udvalget offentligt undskylder for de forseelser, der har fundet sted i forbindelse med sagen;

51. noterer sig den afgørelse, der blev truffet af det tredje invaliditetsudvalg, der enstemmigt bekræfter, at den interne revisor var blevet invalideret ud af ansættelsesmæssige årsager og var blevet udsat for mobning fra udvalgets side;

52. noterer sig, at udvalget den 20. december 2019 fremsatte et tilbud om et udenretsligt forlig og et udkast til en offentlig erklæring, som blev forkastet af den tidligere interne revisor, der mente, at indledningen af en mæglingsproces var det mest hensigtsmæssige middel til en fair afslutning af sagen;

53. glæder sig over udnævnelsen af Parlamentsmedlem Sophie in t'Veld til mægler i sagen med henblik på at nå frem til en kompromisløsning mellem den tidligere interne revisor og udvalget; minder om, at en sådan mægling også bør adressere den tidligere interne revisors status som bona fide-whistleblower (som anerkendt af Parlamentet i dets beslutning om decharge for 2001) og det forhold, at han handlede i Unionens interesse ved at indberette forseelser begået inden for EU-institutionerne;

54. anmoder om, at udvalget straks accepterer mægling med henblik på at gennemføre den afgørelse, der blev truffet af det tredje invaliditetsudvalg, og om at træffe alle nødvendige foranstaltninger til at reagere på de henstillinger, der er fremsat i Parlamentets tidligere beslutninger;

55. bemærker, at udvalget i forbindelse med sin »svingdørspolitik« sikrer, at al personale, der forlader tjenesten, navnlig topledere, proaktivt og systematisk mindes om deres forpligtelse til at indberette deres hensigt om at udøve en erhvervsaktivitet; glæder sig over, at udvalget også minder personale, der midlertidigt forlader tjenesten på ubetalt orlov eller på invalidepension, om deres forpligtelser i henhold til artikel 16 i personalevedtægten og udvalgets interne afgørelse nr. 66/2014 om virksomhed og hverv uden for tjenesten;

56. noterer sig, at Rådet har fastsat, at fra den dato, hvor Det Forenede Kongeriges udtræden af Unionen får retskraft, vil tre ud af de 24 pladser, der er tildelt Det Forenede Kongerige, blive tildelt Estland, Cypern og Luxembourg; bemærker, at antallet af udvalgspladser således kun reduceres med 21;

57. fremhæver alle de resultater, der er opnået i de seneste år på områder som resultatbaseret budgettering, de etiske rammer med alle de tilhørende regler og procedurer, de øgede kommunikationsaktiviteter og det stigende antal foranstaltninger til forbedring af gennemsigtigheden; glæder sig over det betydelige antal indgåede interinstitutionelle service- og samarbejdsaftaler; understreger betydningen af samarbejde og udveksling af erfaringer mellem EU-institutionerne og organerne; foreslår, at udvalget analyserer muligheden for formaliserede netværksaktiviteter på forskellige områder med henblik på at dele bedste praksis og udvikle fælles løsninger.

(1) Europa-Parlamentets beslutning af 29. januar 2004 med bemærkningerne til afgørelsen om decharge for gennemførelsen af Den Europæiske Unions almindelige budget for regnskabsåret 2001 — Sektion VII — Regionsudvalget (EUT L 57 af 25.2.2004, s. 8).

(2) Europa-Parlamentets beslutning (EU) 2019/1429 af 26. marts 2019 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2017, Sektion VII — Regionsudvalget (EUT L 249 af 27.9.2019, s. 123).